b'\n_START_ARTICLE_\nKardam\n_START_SECTION_\nVladanje\n_START_PARAGRAPH_\nBizantinski viri Kardama prvi\xc4\x8d omenjajo leta 791, ko je cesar Konstantin VI. od\xc5\xa1el na pohod proti Bolgariji zaradi bolgarskih vpadov v dolino Strume po letu 789. Kardam je pri Odrinu v Trakiji prestregel bizantinsko vojsko in jo porazil._NEWLINE_Leta 792 se je Konstantin VI. ponovno odpravil na pohod proti Bolgarom in se utaboril pri trdnjavi Markeli (pri Karnobatu) v jugovzhodni Bolgariji. 20. julija je tja pri\xc5\xa1el tudi Kardam s svojo vojsko in zasedel okoli\xc5\xa1ke vzpetine. Po nekaj dneh medsebojnega ogledovanja je Konstantin VI. ukazal napad. Bizantinska voja\xc5\xa1ka formacija se je sesula in Bizantinci so bili v bitki pri Markeliju ponovno pora\xc5\xbeeni in zbe\xc5\xbeali z boji\xc5\xa1\xc4\x8da. Kardam je zaplenil cesarjev \xc5\xa1otor in ujel njegove slu\xc5\xbeabnike. Konstantin VI. je po vrnitvi v Konstantinopel z Bolgari podpisal mirovno pogodbo in se zavezal, da jim bo pla\xc4\x8deval letni davek._NEWLINE_Bizantinska vlada se je za\xc4\x8dela leta 796 upirati in prenehala pla\xc4\x8devati davek, zato ji je Kardam zagrozil, da bo upusto\xc5\xa1il Trakijo. Bizantinski kronist Teofan Spovednik pi\xc5\xa1e, da se je Konstantin VI. posmehoval Kardamovi zahtevi in mu namesto zlata poslal gnoj. Hkrati mu je zagrozil z vojsko in napadom na Markeli. Zbral je novo vojsko in se odpravil proti severu in pri Odrinu naletel na bolgarsko vojsko. Vojski sta se sedemnajst dni ogledovali brez boja, medtem pa sta se monarha verjetno pogajala. Nazadnje sta sklenila mir pod enakimi pogoji kot leta 792.\n_START_SECTION_\nZapu\xc5\xa1\xc4\x8dina\n_START_PARAGRAPH_\nKardam je med svojo vladavino v Bolgariji ponovno vzpostavil mir, ki so ga ru\xc5\xa1ile hitre menjavanje vladarjev in stalni porazi v bitkah z Bizantinci v tretji \xc4\x8detrtini 8. stoletja. V vojnah s Konstantinom VI., ki je posku\xc5\xa1al posnemati svojega mnogo bolj sposobnega starega o\xc4\x8deta Konstantina V., je verjetno uspe\xc5\xa1no izkoristil krizo na bizantinskem dvoru, ki je bila posledica Konstantinovih stalnih neuspehov. Mati Irena ga je leta 797 odstavila. Cesar je zaradi posledic nasilne oslepitve \xc5\xa1e isto leto umrl. Kmalu za njim, verjetno leta 803, je umrl tudi Kardam.\n_START_SECTION_\nD\xc5\xbeagfar tarihi\n_START_PARAGRAPH_\nD\xc5\xbeagfar tarihi (Zgodovina D\xc5\xbeagfarja), sporno besedilo v ruskem jeziku, ki naj bi bilo delen prevod zgodnjih zgodovinskih gradiv o Bolgarih, Hazarih in drugih evrazijskih nomadskih ljudstvih, ki so jih v 17. stoletju zbrali Vol\xc5\xa1ki Bolgari, omenja Karad\xc5\xbeama (Kardama) kot brata Azan Tokta (Toktu) in vnuka Suvarja (Sevar). Isti vir omenja njegovega naslednika Korima (Krum) kot njegovega ne\xc4\x8daka. \xc4\x8ce so vsi ti podatki to\xc4\x8dni, Kardamovo nasledstvo ka\xc5\xbee, da je klan Dulo ponovno utrdil svojo oblast in ostal na prestolu do leta 997.\n_START_SECTION_\nZanimivost\n_START_PARAGRAPH_\nPo Kardamu se imenujeta Kardam Buttress na Livingstonovem otoku v Ju\xc5\xbenih \xc5\xa1etlandskih otokih na Antarktiki in vas Kardam v okraju Dobri\xc4\x8d v Bolgariji.'